Trump dreig Iran met vergelding oor beweerde moordkomplotDie VSA se ambassadeur in Suid-Afrika, Lana Marks. (Foto: Twitter) Die Amerikaanse pres. Donald Trump het nie doekies omgedraai in sy reaksie op ŉ beweerde Iranse komplot om die VSA se ambassadeur in Suid-Afrika, Lana Marks, te laat vermoor nie. “Luidens mediaberigte beoog Iran ŉ sluipmoord, of ander aanval, in weerwraak vir die dood van die terroristeleier [Kassem] Soleimani wat uitgevoer is vir sy beplanning van ŉ toekomstige aanval, die moord op Amerikaanse soldate en die dood en lyding wat oor soveel jare veroorsaak is,” het Trump Dinsdag getwiet. “Enige aanval deur Iran, in enige vorm teen die Verenigde State, sal beantwoord word met ŉ aanval op Iran wat ŉ duisend keer groter in omvang sal wees.” According to press reports, Iran may be planning an assassination, or other attack, against the United States in retaliation for the killing of terrorist leader Soleimani, which was carried out for his planning a future attack, murdering U.S. Troops, and the death & suffering… — Donald J. Trump (@realDonaldTrump) September 15, 2020 Soleimani is in Januarie vanjaar in ŉ Amerikaanse hommeltuigaanval in Irak gedood. Dit het spanning tussen die twee lande tot so ŉ mate verhoog dat dit selfs vrese van ŉ volskaalse oorlog laat ontstaan het. Die VSA het Soleimani, wat Iranse magte in die Midde-Ooste beheer het, as ŉ terroris beskou en aangevoer hy is verantwoordelik vir die dood van honderde Amerikaanse soldate. Hy was glo ook besig met die beplanning van dreigende aanvalle, het BBC vroeër berig. Iran het na die aanval beloof dat hy Soleimani se dood sal wreek. Die land het Maandag egter ten sterkste ontken dat hy betrokke is by die beweerde komplot om Marks te laat vermoor nadat die Amerikaanse politieke webwerf Politico die afgelope naweek oor die beweerde bedreiging teen Marks berig het. Iran het teruggekap en onder meer gesê die komplot is gefabriseer. Marks en Trump ken mekaar al jare lank en sy kan glo geteiken word weens haar vriendskap met die Amerikaanse president. Suid-Afrika se Staatsveiligheidsagentskap het intussen gesê hy neem kennis van die bewerings, maar die agentskap wou nie meer besonderhede verskaf oor die ondersoek daarna nie.